**Enerģētikas, vides un klimata jautājumu tematiskā komiteja**

(Ministru prezidenta 18.12.2023. rīkojums Nr. 2023/1.2.1.-328)

**SĒDES PROTOKOLS**

|  |  |  |
| --- | --- | --- |
| Rīgā  | Nr. 2 | 2024. gada 27. februārī |

|  |  |  |
| --- | --- | --- |
| **Sēdi vada** |  |  |
| Klimata un enerģētikas ministrs | – | K. Melnis |
|  |  |  |
| **Piedalās:** |  |  |
| **Tematiskās komitejas locekļi:**  |  |  |
| Aizsardzības ministrijas parlamentārais sekretārs | – | A. Švinka |
| Ekonomikas ministrs | – | V. Valainis |
| Vides aizsardzības un reģionālās attīstības ministre | – | I. Bērziņa |
| Zemkopības ministrijas parlamentārais sekretārs | – | N. Šmits |
|  |  |  |
| **Institūciju pārstāvji:** |  |  |
| Ekonomikas ministrija | – | E. Cilinskis |
|  | – | A. Zandersons |
| Finanšu ministrija | – | R. Konstante |
|  | – | A. Esenberga |
|  | – | J. Plūme |
| Izglītības un zinātnes ministrija | – | J. Paiders |
| Klimata un enerģētikas ministrija | – | L. Kurevska |
| Satiksmes ministrija | – | L. Austrupe |
| Zemkopības ministrija | – | D. Arāja |
| Vides aizsardzības un reģionālās attīstības ministrija | – | R. Vesere |
| Ministru prezidenta birojs | – | S. Draviņš |
|  |  |  |
|  |  |  |
|  |  |  |
|  |  |  |
| **Protokolē** |  |  |
| Valsts kancelejas pārstāve | – | L. Milenberga |
|  |  |  |
| Sēdi sāk plkst. 9:30 |  |  |

**1. §**

**Latvijas Nacionālā enerģētikas un klimata plāna projekta sagatavošanas gaita un progress pasākumu izstrādē**

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(L. Kurevska, N. Šmits, D. Arāja, L. Austrupe, V. Valainis, E. Cilinskis, I. Bērziņa, R. Vesere, K. Melnis)

1. Pieņemt zināšanai Klimata un enerģētikas ministrijas pārstāves sniegto prezentāciju par Latvijas Nacionālā enerģētikas un klimata plāna projekta (turpmāk – NEKP) aktualizētās versijas izstrādes progresu un sadarbību ar partneriem plāna precizēšanai.

2. Pieņemt zināšanai nozaru ministriju sniegto informāciju par Nacionālās enerģētikas un klimata padomes darba grupās paveikto priekšlikumu izstrādē NEKP precizēšanai, tai skaitā:

2.1. Klimata un enerģētikas ministrijas pārstāves sniegto informāciju par sasniegtajiem rezultātiem un galvenajiem secinājumiem tās vadītajā “Modelēšanas” darba grupā (notiek pastāvīgi; lai nodrošinātu pilnvērtīgu informācijas pieejamību modelēšanai, darba grupas pārstāvji piedalās visās ministriju koordinētajās darba grupās; nākošais aktīvais darba posms pēc 10. marta, apstrādājot saņemtos papildu pasākumus un to iestrāde VEM modelī; darbs pie atkritumu nozares ietveršana modelēšanā, lai izvērtētu atkritumu izmantošanu kā alternatīvu resursu un tā potenciālie virzieni) un Enerģētikas darba grupā (pirmā sanāksme notikusi janvārī, kurā nozare iepazīstināta ar darāmo NEKP; identificēta nepieciešamība pēc citu nozaru attīstības plāniem, kas skar elektroenerģiju, lai ļautu sadales operatoriem pielāgot savus attīstības plānus ar tautsaimniecības plāniem; identificēti jautājumi saistībā ar dabasgāzi klimata neitralitātes sasniegšanai; nākamā darba grupa 28.02.2024., kurā plānots skatīt jautājumus saistībā ar mazo HES lomu energodrošībai; par enerģētikas sektoru NEKP precizēšanai saņemti priekšlikumi gan no ražotājiem, gan sistēmas operatoriem);

2.2. Zemkopības ministrijas pārstāves sniegto informāciju par sasniegtajiem rezultātiem un galvenajiem secinājumiem tās vadītajā Zemes sektora (t.sk. mežsaimniecības) un lauksaimniecības darba grupā (kopā ar zinātniekiem tiek aktīvi strādāts pie pasākumu apzināšanas, kopā ar KEM bija izstrādāts informatīvais ziņojums, kurā iekļauti teorētiskie pasākumi jeb scenāriji, kas nodrošinātu mērķu sasniegšanu ZIZIMM sektorā (tā saturs vairāk ir teorētisks un indikatīvs, ar iespējamo pasākumu atklāstu); šogad notikušas divas darba grupas, šonedēļ plānota trešā, kurās noris darbs pie esošā scenārija analīzes, pie papildus pasākumu identificēšanas un to sociālekonomiskā izvērtējuma, saņemti iesaistīto pušu priekšlikumi un komentāri, balstoties uz tiem sagatavoti papildu pasākumi, notiek pasākumu analīze un turpinās to sociālekonomiskais izvērtējums; ņemot vērā darba sarežģītību un veicamo darbu apjomu, pastāv risks neiekļauties noteiktajā termiņā; potenciālais pasākumu kopums pret Latvijai noteikto mērķi, īpaši ZIZIMM sektorā, rāda indikācijas, ka ZIZIMM mērķi 2020.-2030. gadā varētu nesasniegt, identificēts, ka šo pasākumu kopums varētu izmaksāt aptuveni 1,5 miljardi *euro*, kas būtu kā papildus finansējums jau esošajam fondu finansējumam; provizoriskie sociālekonomiskie aprēķini, kas balstīti uz pirmo jeb teorētisko scenāriju, rāda, ka tas radīs būtisku ietekmi gan uz nodarbinātību, gan arī uz saimniecību dzīvotspēju un šie, teorētiski visefektīvākie, pasākumi CO2 emisiju samazināšanai rada būtiskus nodarbinātības samazinājumus tādos reģionos kā Latgale un Vidzeme);

2.3. Satiksmes ministrijas pārstāves sniegto informāciju par sasniegtajiem rezultātiem un galvenajiem secinājumiem tās vadītajā Ilgtspējīgas mobilitātes darba grupā (darba drupa tiek sasaukta regulāri, šogad tā notika februārī; lai izdiskutētu starp SM un KEM identificētās jaunās neprecizitātes un papildu pasākumu nepieciešamību; izskatīta lielākā daļa priekšlikumu, darbs turpināsies šonedēļ, lai līdz 01.03.2024. pabeigtu priekšlikumu sadaļu, un līdz 08.03.2024. iesniegtu KEM precizētu pasākumu plānu; panākta vienošanās, ka KEM Modelēšanas darba grupā precizēs rezultatīvos rādītājus atsevišķiem pasākumiem, lai secinātu, vai vēl ir nepieciešami papildu pasākumi, vai papildu pasākumi nav nepieciešami; šobrīd visi pasākumi ir balstīti uz pieejamo finansējumu; ja būs nepieciešami papildu pasākumu, tie būs jābalsta uz finansējumu, kura šajā plānošanas periodā nav; transporta emisiju mazinošie pasākumi ir iekļauti arī citos plānos un plānošanas dokumentos, kurus plānots pārskatīt, tai skaitā Transporta attīstības pamatnostādnes, plāns kombinēto pārvadājumu veicināšanai, plāns alternatīvo degvielu infrastruktūras izveidei, Dzelzceļa indikatīvais plāns);

2.4. Ekonomikas ministrijas pārstāvja sniegto informāciju par sasniegtajiem rezultātiem un galvenajiem secinājumiem tās vadītajā Rūpniecības darba grupā (atjaunota Rūpniecības un būvniecības darba grupa, kuras uzdevumos ir arī inovāciju joma, šajā gadā notikušas 3 sēdes; nākamajā nedēļā plānota nākošā sēdē, kurā izskatītu sagatavotos priekšlikumus; 26. februāra darba grupa bija veltīta inovāciju jautājumiem, kurā bija pieaicināti arī Viedās specializācijas stratēģijas darba grupas pārstāvji, lai kopīgi izstrādātu priekšlikumus un tos iesniegtu noteiktajā termiņā; energoefektivitātes mērķu sasniegšanu tiek strādāts gan ar rūpniecības jomu, gan ēku jomu, un secināts, ka būs nepieciešams papildu finansējums, kas bāzētos no vai nu no klimata finansējuma vai nākošā perioda Eiropas fonda finansējuma šajās jomās. EM dots uzdevums veikt sociālekonomisko novērtējumu, uzdevuma izpildei noslēgts līgums ar Latvijas Universitāti, ar kuru jau iepriekšējā sadarbībā izstrādāts vispārējā līdzsvara modelis, kas ir kopējās ekonomikas modelis, kurā varētu novērtēt papildu investīciju vai nodokļu pasākumu ietekmi uz tautsaimniecību un arī nozaru griezumā; metodoloģiskā jomā tas jau notiek, darbs turpināsies, kad būs saņemti papildu pasākumi; paralēli tas tiek “salinkots” ar Fizikālās enerģētikas institūta Klimata un enerģētikas modeli, lai paskatītos, kā sistēma darbosies kopumā);

2.5. Vides aizsardzības un reģionālās attīstības ministrijas pārstāves sniegto informāciju par sasniegtajiem rezultātiem un galvenajiem secinājumiem tās vadītajā Aprites ekonomikas un atkritumu apsaimniekošanas darba grupā (janvārī notikusi tikšanas, kurā prezentēts tas, ko šobrīd var izdarīt atkritumu apsaimniekošanas jomā; notikusi tikšanās ar KEM un Latvijas Vides ģeoloģijas un meteoroloģijas centru, lai saprastu, kā veicamās prognozes un kā atkritumu apsaimniekošanas plāns (valsts plāns) ietekmētu mērķu sasniegšanu, un kas vēl papildus jādara; lielā mērā mērķi sasniedzami īstenojot atkritumu apsaimniekošanas valsts plānu, kas ir laika periodam līdz 2028. gada beigām, kurā faktiski iezīmēts viss, kas ir noteikts Eiropas Savienības mērķos; 2035. gadā atkritumu poligonos varēs apglabāt tikai 10 % no radītajiem sadzīves atkritumiem; galvenā uzmanība jāpievērš bioloģisko atkritumu pārstrādei, kas ir galvenā frakcija, kas veido siltumnīcefekta gāzes (SEG), ja bioloģiskie atkritumi netiek pārstrādāti un tiek apglabāti; bioloģisko atkritumu pārstrādei darbu jau ir sākušas trīs rūpnīcas, ceturtā pieņemta ekspluatācijā, vēl divas bioloģisko atkritumu pārstrādes rūpnīcas tiks pabeigtas līdz gada vidum; uzsākta bioloģisko atkritumu dalītās vākšanas sistēma visā valsts teritorijā; papildus VARAM kā vadošais partneris realizē LIFE programmas projektu – No atkritumiem uz resursiem –, kurā būs arī NEKP iekļaujamie pasākumi, lai sasniegtu mērķus attiecībā uz emisiju samazināšanu; būtisks jautājums ir par sabiedrības izglītošanu attiecībā uz atkritumu apjoma samazināšanu, mainot preču pirkšanas paradumus; kopā ar Latvijas Vides ģeoloģijas un meteoroloģijas centru turpinās darbs pie vēl vienas būtiskas sadaļas atkritumu sektorā – notekūdeņu dūņas –, samazinot SEG gāzes no dūņām un nodrošinot notekūdeņu dūņu atbilstošu apsaimniekošanu līdz 2027. gadam; sagatavots informatīvais ziņojums ar plānu par notekūdeņu dūņu apsaimniekošanu līdz 2030. gadam un pēc tā apstiprināšanai Ministru kabinetā notiks tā īstenošana);

3. Nozaru ministrijām priekšlikumu izstrādei un apstrādei NEKP aktualizēšanai turpināt darbu darba grupās, lai paredzētajā termiņā – 2024. gada 10. martā, iesniegtu Klimata un enerģētikas ministrijai papildu pasākumu sarakstu precizētās NEKP prezentācijas gatavošanai.

**2. §**

**Turpmākie soļi AER elektroenerģijas ražošanas projektu attīstības veicināšanai un šķēršļu novēršanai**

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(L. Kurevska, K. Melnis)

Pieņemt zināšanai Klimata un enerģētikas ministrijas pārstāves sniegto prezentāciju par atjaunojamo energoresursu (AER) jaudu attīstību (enerģētika Latvijā; elektroenerģija; AER jaudu aktivizācija; regulējuma uzdevumi; tīkla pieejamo jaudu efektivizācija; ieguldījums vietējā kopienā; vēja staciju un radaru mijiedarbības mazināšana; ietekmes uz vidi novērtējuma (IVN) administratīvais slogs un informatīvais ziņojums ar rīcībām).

**3. §**

**Informācija par Eiropas Komisijas paziņojumu par klimata mērķiem 2040. gadam**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(L. Kurevska, D. Arāja, L. Austrupe, N. Šmits, I. Bērziņa, K. Melnis)

1. Pieņemt zināšanai Klimata un enerģētikas ministrijas pārstāves sniegto prezentāciju par Eiropas Komisijas 2024. gada 6. februārī publicēto paziņojumu “Mūsu nākotnes nodrošināšana – Eiropas 2040. gada mērķis klimata jomā un ceļš uz klimatneitralitāti līdz 2050. gadam, veidojot ilgtspējīgu, taisnīgu un pārtikušu sabiedrību” (2040. gada mērķi; diskusiju pamatdokuments topošajai politikai un regulējuma izmaiņām; Eiropas komisijas analizētie scenāriji (S1: līdz 80 %; S2: no 85 % līdz 90 %; un EK ieteiktais – S3: no 90 % līdz 95 %); klimatneitralitātes priekšrocības / riski bezdarbības gadījumā; LR nacionālās pozīcijas izstrāde).

2. Atbalstīt Enerģētikas, vides un klimata jautājumu tematiskās komitejas sēdes vadītāja aicinājumu nozaru ministrijām aktīvi un atbildīgi iesaistīties LR nacionālas pozīcijas izstrādē par EK paziņojumu un ietekmes novērtējumu, jo šis ir tas brīdis, kad iespējams vēl ko ietekmēt un izmainīt, izvērtējot visus argumentus un strādājot pie mērķiem un viedokļa formulējumiem / trajektorijām scenāriju realizācijai un sasniegšanai.

Sēdi slēdz plkst. 10:35

|  |  |  |
| --- | --- | --- |
| Klimata un enerģētikas ministrs | (paraksts\*) | Kaspars Melnis  |

\* Dokuments ir parakstīts ar drošu elektronisko parakstu